Ակինատոր

Ակինատոր (), համացանցային խաղ։ Մշակվել է երկու ֆրանսիացի ծրագրավորողների կողմից 2007 թվականին։ Խաղացողը պետք է մտապահի որևէ կերպար, իսկ Ակինատորը պետք է գուշակի այն։ Կերպարները կարող են լինել ինչպես իրական, այնպես էլ մտացածին անձինք, իրեր, տարբեր գործերի հերոսներ (պատմվածքների, ֆիլմերի, հեքիաթների և այլն)։

Նկարագրություն 
Ակինատորը, որն արտաքնապես նման է ջինի, սկզբում տալիս է 20 հարց (կամ ավելի քիչ, եթե նա կարողացել է ավելի շուտ գուշակել կերպարին)։ Խաղացողը պետք է դրանց պատասխանի, որոնց հիման վրա Ակինատորը փորձում է գուշակել կերպարի ով լինելը։ Սխալ գուշակելու դեպքում խաղացողը կարող է շարունակել խաղը, և Ակինատորը նրան նոր հարցեր տալով նորից կփորձի գուշակել կերպարը։ Հարցերի առավելագույն քանակը 30-ն է։ 30 հարց տալուց հետո սխալ գուշակելու դեպքում ակինատորը հանձնվում է և այլևս խաղը չի շարունակում։

Google Trends-ի համաձայն՝ խաղն առավել հայտնի է դարձել 2008 թվականի նոյեմբերին։ Ներկայումս խաղը հասանելի է 11 լեզվով (անգլերեն, ֆրանսերեն, գերմաներեն, իտալերեն, իսպաներեն, պորտուգալերեն, ռուսերեն, արաբերեն, իվրիտ, թուրքերեն և ճապոներեն)։ Այն նաև ունի հեռախոսի համար նախատեսված հավելված։

Հարցերի կառուցվածք 
Յուրաքանչյուր հարցի համար առաջարկվում է ընտրել պատասխանի հինգ տարբերակներից մեկը՝ ըստ համապատասխանության աստիճանի՝ «Այո», «Գուցե մասամբ», «Չգիտեմ», «Ավելի շուտ՝ ոչ, ոչ այնքան», «Ոչ»։ Հարցին պատասխանելուց հետո Ակինատորը տալիս է հաջորդ հարցը։

Ակինատորի հարցերի օրինակներից են՝ «Ձեր կերպարը իրականում գոյություն ունի՞», «Ձեր կերպարը կի՞ն է», «Ձեր կերպարը բեղե՞ր է կրում», «Ձեր կերպարը մուլտֆիլմի հերո՞ս է»։

Ծրագրի աշխատանքի սկզբունք 
Ակինատորն սկսում է ընդհանուր հարցերով, և յուրաքանչյուր հաջորդ հարց կրում է հստակեցնող բնույթ։ Այս կերպ այն զտում է համապատասխան և անհամապատասխան կերպարներին։ Ակինատորը հիշում է, թե ինչպես են բոլոր խաղացողները պատասխանել որոշակի հարցին՝ որոշակի կերպար գուշակելու ժամանակ։ Այդպիսով յուրաքանչյուր կերպարի համար ստեղծվում է որոշակի գրանցամատյան, թե ինչպես են խաղացողները պատասխանել իր մասին հարցերին, և եթե այս խաղացողը պատասխանի հարցերին նույն կերպ, ապա Ակինատորը կգուշակի խաղացողի մտապահած կերպարը։ Եթե Ակինատորը չի կարողացել գուշակել կերպարը, ապա նա առաջարկում է մուտքագրել անուն, որից հետո հիշում է դա և բոլոր պատասխանները, որոնք խաղացողը տվել է տվյալ կերպարի վերաբերյալ հարցերին։ Եթե ուրիշ խաղացող մտապահի նույն կերպարը, Ակինատորն արդեն կարող է գուշակել։ Այս կերպ, Ակինատորին հայտնի դարձող կերպարների քանակն անընդհատ ավելանում է։ Եթե Ակինատորը չի գուշակում, ապա ներկայացնում է իր ենթադրած հնարավոր կերպարները։

Տես նաև 
 Էքսպերտ համակարգ
 Ոչ հստակ տրամաբանություն

Ծանոթագրություններ

Գրականություն

Արտաքին հղումներ 
 Խաղի հնարավոր ներքին տարրեր (PDF ներկայացում գրառման հեղինակից)

2007 տեսախաղեր
2007 ստեղծված կայքեր
IOS խաղեր
Windows Phone խաղեր
Անդրոիդի ծրագրային ապահովում